আগামিকাল থেকে যৎসামান্য ভাড়া বাড়তে চলেছে রেলে। সৌজন্যে জিএসটি। তবে এই বাড়তি ভাড়ার বোঝা বইতে হবে শুধু বাতানুকূল শ্রেণির যাত্রীদেরই। স্লিপার শ্রেণি, লোকাল ট্রেন, মেট্রো-র ক্ষেত্রে ভাড়া বাড়ছে না বলেই জানিয়েছে রেল মন্ত্রক। কাল থেকে গোটা দেশে চালু হচ্ছে জিএসটি। এর ফলে বেশ কিছু ক্ষেত্রে জিনিস বা পরিষেবার দাম বাড়তে বা কমতে চলেছে। রেলের ক্ষেত্রে দেখা গিয়েছে, কেবল বাতানুকূল শ্রেণিতে জিএসটি-র ফলে ভাড়া বাড়তে চলেছে। তবে মন্ত্রকের দাবি, এই পরিবর্তন খুব সামান্য। রেল জানিয়েছে, বর্তমানে শুধু এসি ক্লাসের টিকিটে ৪.৫% হারে পরিষেবা কর নেওয়া হয়ে থাকে। যা নেওয়া আজ রাত থেকে বন্ধ হয়ে যাবে। পরিবর্তে এসি ক্লাসের টিকিটে ৫% হারে জিএসটি নেওয়া হবে। রেল মন্ত্রকের দাবি, টিকিট পিছু ভাড়ার এই পরিবর্তন একেবারেই সামান্য। দু’হাজার টাকার টিকিটের ক্ষেত্রে যাত্রীকে কেবল বাড়তি ১০ টাকা গুনতে হবে। জিএসটি নিয়ে বিরোধীদের পাশাপাশি ব্যবসায়ীরাও পথে নেমেছেন। তাই জিএসটি চালু হওয়ার পরে টিকিটের ক্ষেত্রে কোনও সমস্যা না-হয় তার জন্য টিকিট সংরক্ষণ সফ্‌টওয়্যারে প্রয়োজনীয় পরিবর্তনের ‌পাশাপাশি প্রতিটি রাজ্যে এক জন রেলের আমলাকে নোডাল অফিসার হিসাবে নিয়োগ করেছে রেল। জিএসটি সংক্রান্ত যে কোনও সমস্যা খতিয়ে দেখার দায়িত্ব দেওয়া হয়েছে প্রতিটি জোনের জেনারেল ম্যানেজারকে।